ROZHODNUTIE KOMISIE
z 12. júla 2005,
ktorým sa mení a dopĺňa rozhodnutie 97/757/ES, ktorým sa ustanovujú osobitné podmienky, ktorými sa riadia dovozy produktov rybolovu a vodného hospodárstva s pôvodom na Madagaskare, pokiaľ ide o príslušný orgán a vzor veterinárneho osvedčenia
[oznámené pod číslom K(2005) 2513]
(Text s významom pre EHP)
(2005/496/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991, ustanovujúcu zdravotné podmienky na výrobu a umiestňovanie rybacích výrobkov na trh (1), a najmä na jej článok 11 ods. 1,
keďže:
(1)
V rozhodnutí Komisie 97/757/ES (2), sa stanovuje Direction des services vétérinaires (DSV) du ministère de l’élevage ako príslušný orgán Madagaskaru na overovanie a osvedčovanie súladu produktov rybolovu s požiadavkami smernice 91/493/EHS.
(2)
Po reštrukturalizácii štátnej správy Madagaskaru sa príslušný orgán zmenil na Direction de la santé animale et du phytosanitaire (DSAPS) du ministère de l’agriculture, de l’élevage et de la pêche (MAEP).
(3)
Tento nový orgán je spôsobilý riadne overovať uplatňovanie platných pravidiel.
(4)
Orgán DSAPS poskytol formálne záruky na dodržiavanie noriem hygienických kontrol a monitorovanie produktov rybolovu a akvakultúry podľa smernice 91/493/EHS a na plnenie hygienických požiadaviek, ktoré sa zhodujú s požiadavkami ustanovenými v uvedenej smernici.
(5)
Rozhodnutie 97/757/ES by sa preto malo zodpovedajúcim spôsobom zmeniť a doplniť.
(6)
Je vhodné, aby sa toto rozhodnutie uplatnilo 45 dní po jeho uverejnení v Úradnom vestníku Európskej únie, čím by sa zabezpečilo potrebné prechodné obdobie.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 97/757/ES sa mení a dopĺňa takto:
1.
Článok 1 sa nahrádza takto:
„Článok 1
Príslušným orgánom Madagaskaru na overovanie a osvedčovanie súladu produktov rybolovu s požiadavkami smernice 91/493/EHS je Direction de la santé animale et du phytosanitaire (DSAPS) du ministère de l’agriculture, de l’élevage et de la pêche (MAEP).“
2.
Článok 2 sa nahrádza takto:
„Článok 2
Produkty rybolovu a akvakultúry pochádzajúce z Madagaskaru musia spĺňať tieto podmienky:
1.
Ku každej zásielke musí byť priložený očíslovaný originál veterinárneho osvedčenia, ktoré je riadne vyplnené, podpísané, opatrené dátumom a celé na jednej strane v súlade so vzorom uvedeným v prílohe A k tomuto rozhodnutiu.
2.
Produkty musia pochádzať zo schválených prevádzkarní, spracovateľských plavidiel, chladiarenských skladov alebo z registrovaných mraziarenských plavidiel uvedených v prílohe B k tomuto rozhodnutiu.
3.
S výnimkou prípadu voľne uložených mrazených produktov rybolovu určených na výrobu konzervovaných potravín musí byť na všetkých obaloch nezmazateľným písmom napísané slovo ‚MADAGASCAR’ a schvaľovacie/registračné číslo podniku, spracovateľského plavidla, chladiarenského skladu alebo mraziarenského plavidla.“
3.
Článok 3 ods. 2 sa nahrádza takto:
„2. V osvedčeniach musí byť uvedené meno, funkcia a podpis zástupcu DSAPS-MAEP a jeho úradná pečiatka v inej farbe ako ostatné údaje.“
4.
Príloha A sa nahrádza textom uvedeným v prílohe k tomuto rozhodnutiu.
Článok 2
Rozhodnutie sa uplatňuje od 28. augusta 2005.
Článok 3
Toto rozhodnutie je určené členským štátom.
V Bruseli 12. júla 2005